Et af de mest kendte danske symboler fylder lørdag rundt. Efter sigende er det nemlig 800 år siden, at flaget Dannebrog faldt ned fra himlen under et slag i Estland. Her greb kong Valdemar 2. det, lige før det ramte jorden - og derefter sejrede den danske hær, fortæller sagnet, der dog blot er én blandt mange historier om flaget. Senere hen er det blevet fast inventar i mange danske hjem, hvor det ved lejlighed bliver viftet, hejst eller sat i en kage. Verdens ældste nationalflag Selv om det efterhånden har mange år på bagen, er det nok de færreste, der har styr på andet end de mange traditioner, som Dannebrog er forbundet med. Der findes dog ingen egentlige love og regler for, hvordan man bruger det danske flag korrekt. Men der er efterhånden opstået et slags reglement, der grundlæggende bygger på, at man skal ære og respektere Dannebrog. Dronningen besøger Estland I dagens anledning ankommer dronning Margrethe i kongeskibet, som Dannebrog også har lagt navn til, til Estlands hovedstad, Tallinn, hvor flagets fald skal fejres. Hjemme i Danmark vil prins Joachim og prinsesse Marie deltage i en festgudstjeneste i Vor Frue Kirke i København og et efterfølgende arrangement på rådhuset. Kronprinsparret deltager i fejringen ved et arrangement på Danmarks Borgcenter i Vordingborg. Her vil de blive præsenteret for en ny udgave af Dannebrog, som man forestiller sig, at det må have set ud i 1219. I listen nedenfor kan du læse fem ting om det danske flag, Dannebrog, i anledning af den runde fødselsdag.
Læs fem ting, du måske ikke vidste om Dannebrog, nederst i artiklen.